English: Thank you for the comments and questions. In terms of your opening comments, I don't accept your assessment that there's not much mention of social care. Social care is crucial to the whole system working. It isn't just about social workers within hospitals - when you think about the ICF and the way that works, that's got to be a partnership with social care. And, in your own constituency, the specific example I mentioned of the Ynys Môn enhanced care only works because you've got social care, advanced nurse practitioners and GPs working together. And, in fact, consultants in Ysbyty Gwynedd are very, very positive about the scheme, because they recognise the real benefits it brings. There are similar schemes around the country that only work because you have that whole-system partnership taking place, and that's what we need to see more of throughout the year, as well as, of course, at the heightened demand point of winter. To deal with your point about summer and winter demand and whether we've got the right capacity, well, the demand profile is different. There are more numbers in the summer, but, actually, the profile of patients coming in in the winter means that, actually, they're more likely to take up space in a hospital, because it's more likely to be the right choice for them, and they're more likely to stay for longer as well, because we do know they're more likely to be older people who are sicker and who have a more complex basket of conditions to be addressed. So, that's why we know the pressure is entirely different in winter, even though the numbers themselves are reduced. So, that's why we look at surge capacity within the acute care system. That's a sensible thing to plan for in the way you have the balance between unscheduled and planned care in the winter as well: the balance changes. But also it's why I made mention of the step-up and step-down facility. Some of this is about using our suite of community hospitals, but it's also about more intelligent commissioning capacity within the residential care sector. We could and should do more progressively with the independent sector to look at what capacity exists and to make sure it works for both health and social care, and about how we spend that public money, as it may be a more appropriate place for someone to recover outside of a hospital if they're medically fit for discharge. That brings me to your final point - I'll jump back to pharmacy - about keeping people in if it's the right clinical choice. I don't have very many instances at all where people write to me and they say, 'My relative or I should have stayed longer in a hospital bed: that was the right place for me'. It's almost always people saying, 'I wanted to go, I was ready to go, but I needed more support to enable me to do that'. And we actually think the biggest problem in delayed transfers of care is patient choice, where people don't want to leave because the place they want to go isn't available. That means, of course, they're occupying a hospital bed where someone with a much greater need isn't able to access it. There are difficult challenges here, but I don't think there's a system-wide challenge for people to be taken out of a hospital before they're ready. Of course, if that did happen, that would be a concern, but our big system challenge is actually helping to get people out when they're ready to leave to move to a more appropriate part of the care system, either to have care at home, with support or without, or to have care in a different setting. Finally, because I won't ignore the point about pharmacy, we're not just interested in sore throats. The common ailments scheme that we have is much broader than that, and I expect this winter a rolling-out of the common ailments scheme, of course, enabled by the investment we've made in IT infrastructure and the sharing of the GP record.
Welsh: Diolch am y sylwadau a'r cwestiynau. O ran eich sylwadau agoriadol, nid wyf yn derbyn eich asesiad na cheir llawer o sôn am ofal cymdeithasol. Mae gofal cymdeithasol yn hanfodol i sicrhau bod y system gyfan yn gweithio. Nid yw'n ymwneud â gweithwyr cymdeithasol o fewn ysbytai yn unig - wrth feddwl am yr ICF a'r ffordd y mae'n gweithio, mae'n rhaid iddo fod yn bartneriaeth â gofal cymdeithasol. Ac, yn eich etholaeth eich hun, mae'r enghraifft benodol y gwnes i ei chrybwyll ynglŷn â'r gwasanaeth gofal uwch yn Ynys Môn, dim ond yn gweithio gan fod gennych chi ofal cymdeithasol, uwch-ymarferwyr nyrsio a meddygon teulu yn gweithio gyda'i gilydd. Ac, mewn gwirionedd, mae meddygon ymgynghorol yn Ysbyty Gwynedd yn gadarnhaol iawn, iawn ynglŷn â'r cynllun, oherwydd eu bod yn cydnabod y gwir fanteision a ddaw yn ei sgil. Ceir cynlluniau tebyg o amgylch y wlad sydd dim ond yn gweithio oherwydd bod gennych chi'r bartneriaeth system gyfan honno ar waith, a dyna beth y mae angen i ni weld mwy ohoni drwy gydol y flwyddyn, yn ogystal ag yn ystod cyfnod prysuraf y gaeaf wrth gwrs. I fynd i'r afael â'ch pwynt ynglŷn â'r galw yn ystod yr haf a'r gaeaf, a pha un a oes gennym ni'r capasiti cywir, wel, mae'r proffil o ran galw yn wahanol. Ceir mwy o niferoedd yn ystod yr haf, ond, mewn gwirionedd, mae proffil y cleifion a ddaw i mewn yn ystod y gaeaf yn golygu, mewn gwirionedd, eu bod yn fwy tebygol o gymryd lle mewn ysbyty, gan ei fod yn fwy tebygol o fod y dewis cywir ar eu cyfer nhw, ac maen nhw'n fwy tebygol o aros am fwy o amser hefyd, oherwydd gwyddom eu bod yn fwy tebygol o fod yn bobl hŷn sy'n fwy sâl ac sydd â chasgliad mwy cymhleth o gyflyrau sydd angen sylw. Felly, dyna pam yr ydym ni'n gwybod bod y pwysau yn hollol wahanol yn y gaeaf, er bod y niferoedd eu hunain yn llai. Felly, dyna pam yr ydym ni'n ystyried yr ymchwydd mewn capasiti o fewn y system gofal difrifol. Mae hynny'n beth synhwyrol i gynllunio ar ei gyfer, o ran y ffordd y mae gennych chi'r cydbwysedd rhwng gofal heb ei drefnu a gofal wedi'i gynllunio yn y gaeaf hefyd: mae'r cydbwysedd yn newid. Ond hefyd, dyna pam y soniais i am y cyfleuster cam-i fyny a cham-i-lawr. Mae rhywfaint o hyn yn ymwneud â defnyddio ein casgliad o ysbytai cymunedol, ond mae hefyd yn ymwneud â chomisiynu capasiti'n fwy deallus o fewn y sector gofal preswyl. Gallem ni a dylem ni wneud mwy dros amser gyda'r sector annibynnol er mwyn ystyried pa gapasiti sy'n bodoli ac i wneud yn siŵr ei fod yn gweithio ar gyfer iechyd a gofal cymdeithasol, ac ynglŷn â sut yr ydym ni'n gwario'r arian cyhoeddus hwnnw, oherwydd gallai fod yn lle mwy priodol i rywun adfer y tu allan i'r ysbyty os yw'n feddygol iach i gael ei ryddhau. Mae hynny'n fy arwain at eich pwynt olaf - soniaf eto am fferylliaeth - ynglŷn â chadw pobl i mewn os mai hynny yw'r dewis clinigol cywir. Nid oes gennyf lawer iawn o enghreifftiau o gwbl lle y mae pobl yn ysgrifennu ataf ac yn dweud, 'Dylai fy mherthynas neu fi fod wedi aros yn hirach mewn gwely ysbyty: dyna oedd y lle iawn i mi.' Bron bob amser, mae pobl yn dweud, 'Roeddwn i eisiau mynd, roeddwn i'n barod i fynd, ond roedd angen mwy o gymorth arnaf i'm galluogi i wneud hynny'. Ac rydym ni mewn gwirionedd yn credu mai'r broblem fwyaf o ran oedi wrth drosglwyddo gofal yw dewis y cleifion, lle nad yw pobl yn dymuno gadael am nad yw'r lle y maen nhw'n dymuno mynd iddo ar gael. Mae hynny'n golygu, wrth gwrs, eu bod yn aros mewn gwely ysbyty, gan olygu bod rhywun sydd â llawer mwy o angen ddim yn gallu ei ddefnyddio. Ceir heriau anodd yn y fan yma, ond nid wyf yn credu y ceir her ar draws y system o ran rhyddhau pobl o'r ysbyty cyn eu bod yn barod. Wrth gwrs, pe byddai hynny'n digwydd, byddai hynny'n destun pryder, ond mae'r her fawr sydd gennym o ran y system mewn gwirionedd yn helpu i ryddhau pobl pan fyddant yn barod i adael a'u lleoli mewn rhan fwy priodol o'r system ofal, naill ai i gael gofal gartref, gyda chymorth neu heb gymorth, neu i gael gofal mewn lleoliad gwahanol. Yn olaf, gan na fyddaf yn anwybyddu'r pwynt ynglŷn â fferylliaeth, nid dim ond dolur gwddw y mae gennym ni ddiddordeb ynddo. Mae'r cynllun anhwylderau cyffredin sydd gennym yn llawer ehangach na hynny, ac rwy'n disgwyl, y gaeaf hwn, y caiff y cynllun anhwylderau cyffredin ei gyflwyno, ac y caiff hynny ei alluogi, wrth gwrs, o ganlyniad i'r buddsoddiad a wnaed gennym ni mewn seilwaith TG ac o ran rhannu cofnodion meddyg teulu.